དེ་ཡང་བདག་ལ་སྔོན་དང་ད་ཐེངས་ལ་ཉིན་གྱི་རྟགས་མཚན་དང་མཚན་གྱི་རྨི་ལམ་བཟང་པོའི་རྟེན་འབྲེལ་དང་།ལས་སྨོན་ཚོགས་བསགས་དགེ་བས་བདག་རྐྱེན་ལས་སྐྱེ་བ་དང་ཚེ་རབས་མང་པོ་ལ་ལས་སྨོན་ཟབ་མོས་འབྲེལ་བའི་གཏེར་ཆེན་དྲི་མེད་གླིང་པ་འམ་སྒོ་ཆེན་སྤྲུལ་སྐུ་གསང་སྔགས་བསྟན་འཛིན་ལས་སྙིང་ཐིག་ཡ་བཞིའི་དབང་ཁྲིད་ཞུ་བར་འགྲོ་འདོད་ཆེན་པོ་བྱུང་འགྲོ་དགོས་ཡོད།རྒྱས་པ་གཞན་ལས་ཤེས་དགོས།མདོར་ཙམ་ནི།ཇི་སྐད་དུ།དཀར་ཆག་ཉི་ཟླ་གཟའ་སྐར་ལས།རང་བཞིན་རྫོགས་པ་ཆེན་པོ་རྡོ་རྗེའི་དབྱིངས།།ཐིག་ལེ་མཆོག་གསང་བླ་ན་མེད་པའི་གནས།།བཤད་དཔེའི་རྒྱུད་དང་སྙན་བརྒྱུད་གཉིས་སུ་བསྡུས།།དེ་དོན་ངེས་པ་གནས་འདིར་བསྟན་པ་ལས།།དང་པོ་བཤད་རྒྱུད་ངེས་པ་རྡོ་རྗེའི་ཆིངས།།སྔོན་འགྲོ་དབང་ཁྲིད་རྒྱབ་ཆོས་བཞིར་ཤེས་བྱ།།གདམས་ཁྲིད་ཉམས་ལེན་ཀུན་གྱི་སྔོན་འགྲོའི་ཆོས།།ཐོག་མར་ལོ་རྒྱུས་འོད་ཀྱི་ཕྲེང་བ་ཡིས།།ཟབ་མོའི་ཆོས་ལ་ངོ་མཚར་ཡིད་ཆེས་བསྟན།།བརྒྱུད་པའི་ཕྱག་འཚལ་ཡིད་བཞིན་ནོར་བུ་ཡིས།།རང་རྒྱུད་རྣམ་དག་སྣོད་དུ་རུང་བར་བྱེད།།གསོལ་འདེབས་རིམ་པ་བདུད་རྩིའི་ཆར་རྒྱུན་གྱིས།།བརྒྱུད་པའི་བྱིན་རླབས་དངོས་སུ་འཕོ་བར་བསྟན།།མཎྜལ་རིམ་པ་གླིང་བཞི་རྒྱན་གྱུར་གྱིས།།ཚོགས་ཆེན་རྫོགས་ཤིང་སྒྲིབ་གཉིས་བྱང་བར་བསྟན།།པཎ་ཆེན་གུ་རུའི་བི་མའི་སྒྲུབ་ཐབས་ཀྱིས།།ཟབ་མོའི་ཆོས་དང་བྱིན་རླབས་གསང་སྒོ་འབྱེད།།སྙིང་པོ་ཡེ་ཤེས་བླ་མའི་སྒྲུབས་པ་ཡིས།།སྨིན་གྲོལ་ཟབ་མོའི་དེ་ཉིད་མངོན་དུ་བྱེད།།དེ་ལྟར་སྔོན་འགྲོ་ངེས་པའི་ཆོས་དྲུག་གིས།།ཉམས་ལེན་མཐར་ཕྱིན་དངོས་གྲུབ་སྒྲུབ་པའི་གྲོགས།།མེད་དུ་མི་རུང་ཤིན་ཏུ་གཅེས་པར་བསྟན།།སྨིན་པར་བྱེད་པ་དབང་གིས་རིམ་པ་ལ།།སྤྲོས་བཅས་དབང་ཆོག་དངོས་གྲུབ་ཆུ་བོ་ཡིས།།རྡོས་བཅས་ལུས་སྦྱོང་རྡོ་རྗེའི་སྐུར་སྨིན་བྱེད།།དེ་ཡི་གནད་ཡིག་མིང་གི་རིགས་བྱེད་ཀྱིས།།སོ་སོའི་རིགས་ཆེན་གང་ཡིན་མངོན་དུ་ཤེས།།སྤྲོས་མེད་དབང་ཆོག་ཀློང་གསལ་ཆུ་བོ་ཡིས།།འཁྲུལ་པའི་ངག་སྦྱོང་རྡོ་རྗེའི་གསུང་སྨིན་བྱེད།།དེ་ཡི་གནད་ཡིག་བུམ་པའི་བརྡ་དོན་གྱིས།།དོན་གྱི་སྙིང་པོ་གདོད་མའི་གཞི་མཚོན་བྱེད།།ཤིན་ཏུ་སྤྲོས་མེད་ཡེ་ཤེས་ཆུ་བོ་ཡིས།།འཁྲུལ་རྟོག་སེམས་སྦྱོང་རྡོ་རྗེའི་ཐུགས་སྨིན་བྱེད།།རབ་ཏུ་སྤྲོས་མེད་བྱིན་རླབས་ཆུ་བོ་ཡིས།།སྒྲིབ་ཀུན་རྣམ་དག་འོད་གསལ་མངོན་དུ་བྱེད།།དེ་དག་ཡན་ལག་དམ་ཚིག་གསུམ་བཀོད་ཀྱིས།།གསང་སྔགས་འདུལ་བ་སྤང་བླང་མཚམས་ཤེས་བྱེད།།དེ་ལྟར་སྨིན་བྱེད་དབང་གི་ཆོས་བདུན་གྱིས།།ལམ་གྱི་གཞི་འདིངས་མ་སྨིན་སྨིན་བྱེད་པས།།གསང་མཆོག་རྒྱལ་པོར་མེད་པའི་ཐབས་མེད་པས།།དེ་ཡི་གནད་དུ་འདི་ཀུན་ཚང་བར་བསྟན།།དམ་པའི་ཕྱག་བཞེས་ཡིན་ནོ་ཨེ་མ་ཧོ།།གྲོལ་བྱེད་གདམས་ཁྲིད་ངེས་པའི་ཆོས་ཚན་ལ།།ཐུན་མོང་སྔོན་འགྲོ་རིན་ཆེན་པྲ་ཁྲིད་ཀྱིས།།ཟབ་མོའི་དོན་རྣམས་རིམ་ཀྱིས་འཇུག་པར་བསྟན།།དངོས་གཞིའི་དོན་ཁྲིད་སངས་རྒྱས་མཉམ་སྦྱོར་གྱིས།།གསང་ཆེན་ངེས་པའི་ལམ་གྱི་སྙིང་པོ་བསྟན།།གཞི་གནས་མ་བཅོས་དེ་བཞིན་ངོ་སྤྲོད་ཀྱིས།།ཁྲེགས་ཆོད་དོན་ཁྲིད་ཀ་དག་ཆོས་ཟད་བསྟན།།ཨར་གཏད་མུན་ཁྲིད་འོད་གསལ་འཁོར་ལོ་ཡིས།།མཚན་མོའི་རྣལ་འབྱོར་མཆོག་ཏུ་གསང་བ་བསྟན།།དེ་ལྟར་གྲོལ་བྱེད་ཁྲིད་ཀྱི་ཆོས་བཞི་ཡིས།།རྣལ་འབྱོར་འབྲས་བུ་ཚེ་གཅིག་ངེས་པའི་གནད།།མེད་དུ་མི་རུང་ཤིན་ཏུ་གཅེས་པས་ན།།སྙིང་དང་འདྲ་བའི་ཆོས་བཞི་ཨེ་མ་ཧོ།།ཀུན་གྱི་རྒྱབ་ཆོས་ངེས་པའི་རྣམ་གྲངས་ལ།།ཁྱུང་ཆེན་གཤོག་རྫོགས་དོན་གྱི་དགོངས་པ་བསྟན།།བླ་མེད་སྤྱི་བབས་གདམས་པའི་སྤྱི་ཆིངས་བསྟན།།ཟབ་མོའི་བཅུད་བསྡུས་དགོངས་པའི་ཡིན་ཚུལ་བསྟན།།འོད་གསལ་སྙིང་པོས་གདངས་གསུམ་ཉམས་ལེན་བསྟན།།ངེས་དོན་སྙིང་པོས་དགོངས་པའི་ལ་བཟླ་བསྟན།།དོན་གྱི་སྙིང་པོས་དགོངས་པའི་འཕྱོང་ཆེན་བསྟན།།གཞི་ལམ་འབྲས་བུས་གདམས་པའི་ཡིན་ཚུལ་བསྟན།།རྣལ་འབྱོར་བཞི་རིམ་ཉམས་ལེན་སྙིང་པོ་བསྟན།།ཟབ་མོ་པྲ་ཁྲིད་གདམས་པའི་གནད་འགགས་བསྟན།།སྙིང་པོའི་ཡང་བཅུད་འཆུགས་མེད་གཟེར་བུ་བསྟན།།བརྟུལ་ཞུགས་སྤྱོད་པ་རྩལ་སྦྱོང་བོགས་འབྱིན་བསྟན།།དུས་ཀྱི་གསལ་བྱེད་འཆི་བ་བརྟག་བསླུ་བསྟན།།འདའ་ཁ་དོན་གྱི་འཆི་དུས་ཁྱེར་སོ་བསྟན།།བཏགས་གྲོལ་སྙིང་པོས་མ་བསྒོམས་སངས་རྒྱས་བསྟན།།ཟབ་དོན་སྙིང་པོས་གདམས་པའི་ཡང་ཞུན་བསྟན།།ཚིག་དོན་སྙིང་པོས་མན་ངག་གནས་རྣམས་བསྟན།།གདམས་ཁྲིད་མདོ་ཆིངས་ཇི་ལྟར་གདམས་ཚུལ་བསྟན།།དེ་ལྟར་རྒྱབ་ཆོས་རྣམ་གྲངས་བཅོ་བརྒྱད་ཀྱིས།།ཉམས་ལེན་གནད་རྣམས་འཆུགས་མེད་གཏན་ལ་ཕབ།།ཚང་ལ་མ་ནོར་ངེས་པའི་སྙིང་པོར་བསྟན།།གཅིག་ལ་ཀུན་ཚང་ཀུན་ལའང་གཅིག་དགོས་པས།།མེ་ལོང་དུམ་བུ་གཟུགས་ཀྱི་ཡན་ལག་བཞིན།།མེད་ཐབས་མེད་པ་གནད་ཀྱི་མན་ངག་ཏུ།།གསང་བའི་རྒྱབ་ཆོས་ངོ་མཚར་ཨེ་མ་ཧོ།།དེ་དག་ཀུན་གྱི་དཔེ་བརྒྱུད་ངེས་པའི་དོན།།བཤད་བརྒྱུད་སྙིང་པོ་རྫོགས་པར་བསྟན་པ་སྟེ།།བཅུ་བདུན་རྒྱུད་དང་བཏགས་གྲོལ་རྒྱུད་གསུམ་དང༌།།བརྒྱ་དང་བཅུ་བདུན་ཡང་ཟབ་པོ་ཏི་བཞི།།མཁའ་འགྲོ་སྙིང་ཏིག་གསང་བའི་ཐིམས་དང་བཅས།།མ་ལུས་ཀུན་གྱི་སྙིང་པོའི་བཅུད་བསྡུས་ནས།།འདིར་གཅིག་ངེས་པས་ཡང་ཟབ་སྙིང་པོར་བཀོད།།བཤད་དཔེའི་དོན་བརྒྱུད་ངོ་མཚར་ཨེ་མ་ཧོ།།༈སྙན་རྒྱུད་སྙིང་པོ་དོན་གྱི་མན་ངག་ལ།།སྔོན་འགྲོ་དབང་ཁྲིད་རྒྱབ་ཆོས་རྣམ་བཞི་ལས།།ཐོག་མར་སྔོན་འགྲོ་ངེས་པའི་ཆོས་ཚན་ལ།།གནད་ཀྱི་མདོ་ཆིངས་གདམས་པའི་འདེབས་ཚུལ་བསྟན།།བྱིན་བརླབས་སྤྲིན་ཕུང་བརྒྱུད་པའི་ཕྱག་འཚལ་བསྟན།།དངོས་གྲུབ་ཆར་འབེབས་བརྒྱུད་པའི་གསོལ་འདེབས་བསྟན།།དེ་ཕྱིར་སྔོན་འགྲོ་ངེས་པའི་ཆོས་གསུམ་གྱིས།།གདམས་ཚུལ་བྱིན་རླབས་སྣོད་དུ་རུང་བར་བསྟན།།ཉམས་ལེན་གྲོགས་སུ་ཤིན་ཏུ་གཅེས་པས་ན།།མེད་པའི་ཐབས་མེད་ངོ་མཚར་ཨེ་མ་ཧོ།།སྨིན་པར་བྱེད་པའི་དབང་གི་རིམ་པ་ནི།།རིན་ཆེན་གསལ་བའི་སྒྲོན་མེ་གཏན་ལ་ཕབ།།བྱིན་རླབས་རང་བྱུང་གནས་ལུགས་རིག་པའི་དབང༌།།ཀུན་ལས་མཆོག་གྱུར་ངོ་མཚར་ཨེ་མ་ཧོ།།གྲོལ་བྱེད་ཁྲིད་ཀྱི་རིམ་པ་བསྟན་པ་ནི།།མཆོག་ཏུ་གསང་བའི་ལམ་ཁྲིད་ཆེན་མོས་ཏེ།།དེ་ཕྱིན་གྲོལ་བའི་གདམས་ཁྲིད་རྨད་དུ་བྱུང༌།།ལག་ཁྲིད་གསལ་བ་ངོ་མཚར་ཨེ་མ་ཧོ།།དེ་དག་ཀུན་གྱི་རྒྱབ་ཆོས་རིམ་པ་ལ།།ཡེ་གྲོལ་སོར་བཞག་མཐར་ཕྱིན་དགོངས་པ་བསྟན།།ཆོས་ཟད་བློ་འདས་མཁའ་ལྟར་དག་པ་ཡིན།།ཐུགས་ཀྱི་མེ་ལོང་ད་ལྟའི་ཉམས་ལེན་བསྟན།།དགོངས་པ་རང་གནས་ཐེ་ཚོམ་བྲལ་བ་ཡིན།།དོན་གྱི་མེ་ལོང་བར་དོའི་རང་གནད་བསྟན།།རང་སྣང་རང་གྲོལ་མངོན་པར་སངས་རྒྱས་ཡིན།།ལག་ཁྲིད་སྙིང་པོས་ཡང་རབ་ཉམས་ལེན་བསྟན།།ཆོས་ཉིད་འོད་གསལ་ཚེ་འདིར་མཐོང་བ་ཡིན།།གནད་ཀྱི་མེ་ལོང་རྒྱབ་ཆོས་ཆེན་མོ་བསྟན།།ཟབ་ཅིང་རྒྱ་ཆེའི་དགོངས་དོན་གསལ་བ་ཡིན།།དེ་ལྟར་རྒྱབ་ཆོས་དོན་གྱི་གནས་ལྔ་ཡིས།།སྙན་བརྒྱུད་གནད་རྣམས་འགྱུར་མེད་གཏན་ལ་ཕབ།།འཕྱུགས་མེད་གཟེར་བཏད་གནད་འགག་ཆིངས་སུ་བསྡམས།།ཡང་ཟབ་སྙིང་པོའི་མན་ངག་ཐེམས་སུ་བཀོད།།གཞན་ལས་ཁྱད་འཕགས་སྙན་བརྒྱུད་ཨེ་མ་ཧོ།།དེ་དག་ཀུན་གྱི་ཟབ་ཆོས་སྲུང་མ་ལ།།དྲག་པོ་སུམ་སྒྲིལ་སྒྲུབ་པའི་ཟབ་རྒྱ་བསྟན།།དེ་ཡི་ཆ་ལག་དངོས་གྲུབ་ཆར་འབེབས་བཀོད།།བར་ཆད་སེལ་ཞིང་འདོད་དགུ་ཀུན་འགྲུབ་པས།།གཏེར་བདག་དམ་ཅན་སྒྲུབ་པ་ཨེ་མ་ཧོ།།དེ་ལྟར་བཤད་རྒྱུད་ཆོས་སྡེ་སུམ་ཅུ་ལྔ།།སྙན་བརྒྱུད་ཟབ་མོ་དོན་གྱི་ཆོས་སྡེ་བཅུ།།སྲུང་མའི་སྒྲུབ་པ་དོན་གྱི་ཆོས་སྡེ་གཉིས།།དཀར་ཆག་ཉིད་དང་བསྡོམས་པའི་མདོ་ཆིངས་ལ།།ཟབ་མོ་ཡང་ཏིག་ཆོས་སྡེ་བཞི་བཅུ་བརྒྱད།།གསང་ཆེན་ངེས་པ་དོན་གྱི་སྙིང་པོར་བཀོད།།ཐེག་པའི་ཡང་ཞུན་བཏུས་པ་ཨེ་མ་ཧོ།།